## Pravilnik o mjeriteljskim zahtjevima za vodomjere za hladnu vodu

### NN 91/1997 (29.8.1997.), Pravilnik o mjeriteljskim zahtjevima za vodomjere za hladnu vodu

# **DRŽAVNI ZAVOD ZA NORMIZACIJU**

Na temelju članka 22. Zakona o mjeriteljskoj djelatnosti ("Narodne
novine", br. 11/94) ravnatelj Državnog zavoda za normizaciju i mjeriteljstvo
donosi

## **PRAVILNIK**

### **O MJERITELJSKIM ZAHTJEVIMA ZA VODOMJERE ZA HLADNU VODU**

I. OPĆE ODREDBE

Članak 1.

Ovim se pravilnikom propisuju mjeriteljski zahtjevi koje moraju zadovoljavati
vodomjeri za hladnu vodu (u daljnjem tekstu vodomjeri), tipno ispitivanje
vodomjera i ovjeravanje vodomjera.

Članak 2.

Vodomjeri su ukupnosna mjerila koja neprekidno mjere i pokazuju obujam
protekle hladne vode, ali ne i drugih tekućina.

Hladna voda je voda temperature od 00 C do 300 C (u daljnjem tekstu
voda).

Vodomjeri se sastoje od mjernog i pokaznog uređaja, koji su međusobno
spojeni u jednu cjelinu.

Vodomjeri rade na izravnom mehaničkom principu volumetrijskih komora
i pokretnih stijenki ili brzinskom principu djelovanja vode na kretanje
rotacijskih elemenata (turbina, kola s krilcima i slično).

Članak 3.

U smislu ovog pravilnika smatra se da je:

- protok vode (Q) - odnos obujma protekle vode kroz vodomjer i vremena
potrebnog za protjecanje; obujam se izražava u kubnim metrima ili litrama,
a vrijeme u satima, minutama ili sekundama.

- obujam protekle vode - ukupni obujam vode protekle kroz vodomjer u
određenom vremenu.

- najveći protok (Qmax) - najveća vrijednost protoka vode pri kojoj
vodomjer može raditi u ograničenom razdoblju, a da su mu mjerne pogreške
i vrijednosti pada tlaka u granicama dopuštenim ovim pravilnikom.

- nazivni protok (Qn) - vrijednost protoka vode koja je jednaka polovici
najvećeg protoka vode (Qmax), a izražava se u kubnim metrima na sat (m3/h)
i najvažnija je značajka vodomjera. Pri nazivnom protoku vodomjer mora
pouzdano raditi u normalnim uvjetima uporabe (neprekidno ili s prekidima),
a mjerne pogreške vodomjera moraju biti u granicama dopuštenim ovim pravilnikom.

- najmanji protok (Qmin) - najmanja vrijednost protoka vode pri kojoj
vodomjer može raditi, a da su mu mjerne pogreške u granicama dopuštenim
ovim pravilnikom, a određuje se kao funkcija od Qn.

- radno područje vodomjera - raspon vrijednosti protoka vode ograničen
najvećim i najmanjim protokom, a dijeli se u gornje i donje mjerno područje.

- prijelazni protok (Qt) - vrijednost protoka vode koja dijeli radno
područje vodomjera u gornje i donje mjerno područje. U gornjem i donjem
mjernom području dopuštene su ovim pravilnikom različite najveće mjerne
pogreške.

- najveća dopuštena mjerna pogreška - granična vrijednost pogreške dopuštena
ovim pravilnikom, a dana je kao najveća dopuštena pogreška kod tipnog ispitivanja,
odnosno najveća dopuštena pogreška kod ovjeravanja.

- pad tlaka vode u vodomjeru - razlika tlaka vode na ulazu i izlazu
iz vodomjera pri nekom protoku.

- radni tlak - tlak vode u cijevi neposredno na ulazu u vodomjer.

- radna temperatura vode - temperatura vode u cijevi neposredno na ulazu
u vodomjer.

II. MJERITELJSKE ZNAČAJKE

Članak 4.

Najveća dopuštena mjerna pogreška vodomjera u donjem mjernom području
protoka vode (Qmin < Q < Q1) je š 5%.

Najveća dopuštena mjerna pogreška vodomjera u gornjem mjernom području
protoka vode (Qt Ł
Q Ł Qmax)
je š 2%.

Članak 5.

Vodomjeri se razvrstavaju u mjeriteljski razred A, B i C, zavisno o
vrijednosti najmanjeg protoka (Qmin) i prijelaznog protoka (Qt), a prema
tablici 1.

*Tablica 1*

```
Mjeriteljski razred     Nazivni protok (Qn)
                        < 15 m3/h >15 m3/h
Razred A
Vrijednost Qmin         0,04 Qn  0,08 Qn
Vrijednost Qt           0,10 Qn  0,30 Qn
Razred B
Vrijednost Qmin         0,02 Qn  0,03 Qn
Vrijednost Qt           0,08 Qn  0,20 Qn
Razred C
Vrijednost Qmin         0,01 Qn  0,006 Qn
Vrijednost Qt           0,015 Qn 0,015 Qn

```

III. KONSTRUKCIJSKA SVOJSTVA

Članak 6.

Vodomjer mora biti konstruiran i izrađen:

1. da ima dug radni vijek i osigurano mjesto za stavljanja propisanih
znakova ovjere.

2. da u normalnim uvjetima rada radi u skladu s odredbama ovog pravilnika.

Vodomjer opterećen protokom u obrnutom smjeru od normalnog, mora raditi
i u obrnutom smjeru bez pogoršanja mjeriteljskih značajki te mjeriti, odnosno
pokazivati obujam tako protekle vode.

Članak 7.

Vodomjer mora biti izrađen od gradiva odgovarajuće čvrstoće i stabilnosti
da udovolji svrsi kojoj je namijenjen.

Sva gradiva od kojih se vodomjer izrađuje moraju biti otporna na normalnu
unutrašnju i vanjsku koroziju, a prema potrebi mogu biti zaštićena i nekom
površinskom zaštitom.

Promjena temperature vode unutar radnog temperaturnog područja ne smije
štetno utjecati na gradiva od kojih je vodomjer izrađen.

Članak 8.

Vodomjer mora trajno izdržati tlak vode za koji je namijenjen tj. najveći
radni tlak, bez pogoršanja njegove osnovne funkcije, bez curenja ili kapanja
kroz stijenke kućišta i bez deformacije.

Najmanja vrijednost radnog tlaka koju vodomjer mora trajno izdržati
je 10 bar.

Članak 9.

Pad tlaka vode kod protoka kroz vodomjer ne smije biti veći od 0,25
bar pri nazivnom protoku, ni od 1 bar pri najvećem protoku.

Vodomjeri se razvrstavaju u četiri grupe i to s ovom najvećom vrijednosti
pada tlaka kod najvećega protoka Qmax.

1. Vodomjeri prve grupe: 1 bar

2. Vodomjeri druge grupe: 0,6 bar

3. Vodomjeri treće grupe: 0,3 bar

4. Vodomjeri četvrte grupe: 0,1 bar.

Vrijednost iz stavka 2. ovog članka navodi se u tipnom odobrenju.

Članak 10.

Pokazni uređaj vodomjera mora omogućiti, uz jednostavno nizanje njegovih
različitih sastavnih elemenata, lako, jasno, pouzdano i nedvojbeno očitavanje
obujma protekle vode izraženo u kubnim metrima (m3).

Obujam protekle vode očitava se iz:

1. položaja jedne ili više pokretnih kazaljki nad nepokretnom skalom

2. niza brojki na brojčaniku

3. kao kombinacija sustava iz točki 1. i 2. ovog stavka.

Kubni metri označuju se crnom bojom, a dijelovi kubnog metra crvenom
bojom.

Stvarna ili optički uvećana visina brojki ne smije biti manja od 4 mm.

Članak 11.

Kod pokaznog elementa s brojkama na pokretnim kotačićima, kod normalnog
smjera protoka vode, kotačići se okreću prema gore.

Svaki se kotačić, osim kotačića koji pokazuje najmanju vrijednost protoka
vode, mora pomaknuti za jedan broj naprijed kada kotačić nižeg decimalnog
mjesta opiše zadnju desetinu svojeg punog okretaja.

Kotačić s brojkama koji pokazuje najmanju vrijednost protoka vode, mora
se kretati neprekidno kod protoka vode kod pokazanog uređaja s elementima
iz članka 10. stavak 2. točke 2. i 3. ovoga pravilnika.

Kod pokaznih elemenata s kazaljkama iz članka 10. stavak 2. točke 1.
i 3. ovoga pravilnika kretanje kazaljke mora biti u smjeru kretanja satne
kazaljke.

Vrijednost podjele u kubnim metrima za svaku mjernu skalu mora iznositi
1x10n, gdje je n pozitivan ili negativan cijeli broj ili ništica, tako
da se uspostavi sustav neprekidnih dekada.

Za svaku mjernu skalu dana je oznaka njene vrijednosti u m3:x1000;x100;x10;x1;x0,1;x0,01;x0,001.

Oznaka za mjernu jedinicu - kubni metar (m3) mora se nalaziti na brojčaniku
pokaznog uređaja, odnosno u neposrednoj blizini brojeva na kotačićima.

Članak 12.

Element pokaznog uređaja koji ima najveću brzinu kretanja kod protoka
vode naziva se vlastitim kontrolnim elementom, a interval njegove skale
između dviju najbližih vrijednosti koje se mogu očitati, odnosno vrijednost
najmanjeg podjeljka, ovjerna je vrijednost vodomjera.

Kod protoka vode vlastiti kontrolni element mora se neprekidno kretati.

Vlastitom kontrolnom elementu mogu se stalno ili povremeno dodavati
dijelovi preko kojih se može davati impuls (radi daljinskog očitavanja
i slično).

Dodatni dijelovi iz stavka 3. ovog članka ne smiju utjecati na mjeriteljske
značajke vodomjera.

Duljina najmanjeg podjeljka ljestvice vlastitog kontrolnog elementa
ne smije biti manja od 1 mm ni veća od 5 mm, a ljestvica se sastoji od:

1. crta jednakih debljina; debljine crta ne smiju premašiti četvrtinu
osnog razmaka dviju susjednih crta dok dužine crta mogu biti različite

2. kontrastnih traka stalne širine i jednake duljine podjele ljestvice.

Članak 13.

Pokazni uređaj vodomjera mora imati toliko pokaznih elemenata, odnosno
znamenki za cijele m3, da isti pokazuje obujam vode koja protekne za najmanje
1999 radnih sati pri nazivnom protoku, bez povratka na nulu.

Vrijednost najmanje podjele na vlastitom kontrolnom elementu mora se
temeljiti na formuli 1x10n ili 2x10n ili 5x10n.

Vrijednost iz stavka 2. ovog članka mora omogućiti određivanje netočnosti
do 0,5% (prihvaćajući da je moguća pogreška očitavanja manja od polovice
vrijednosti najmanjeg podjeljka) i uz uvjet da kod najmanjeg protoka ispitivanje
ne traje duže od jednog i pol sata.

Na pokazni uređaj može se ugraditi dodatni element (zvjezdica, kotačić
s referentnom oznakom i slično) koji pokazuje da je mjerni uređaj pokrenut
prije nego je postalo očito vidljivo kretanje vlastitog kontrolnog elementa.

Članak 14.

Vodomjer može biti opremljen uređajem za podešavanje kojim se može izmijeniti
odnos između pokazanog obujma i obujma vode koja je stvarno protekla.

Uređaj iz stavka 1. ovog članka obvezan je za vodomjere koji u svom
radu koriste brzinski princip djelovanja vode na kretanje rotacijskih elemenata.

Članak 15.

Nije dopušteno ugrađivati uređaje kojima bi se povećala brzina vodomjera
pri protocima ispod Qmin.

IV. NATPISI I OZNAKE

Članak 16.

Natpisi i oznake na vodomjeru moraju biti ispisani na hrvatskom jeziku
i latiničnim pismom.

Članak 17.

Vodomjeri moraju imati ove natpise i oznake jasno vidljive, čitljive
i neizbrisive u normalnim uvjetima rada:

1. ime i naslov ili znak proizvođača

2. tvornički broj i godinu proizvodnje

3. mjeriteljski razred i nazivni protok izražen u mł/h

4. jednu ili dvije strelice koje označavaju smjer strujanja vode

5. službenu oznaku vodomjera iz tipnog odobrenja

6. najveći radni tlak izražen u bar, ukoliko je on veći od 10 bar

7. slovo "V" kad je vodomjer namijenjen za rad samo u uspravnom
položaju (os priključnih cijevi je uspravna) ili slovo "H" kad
je vodomjer namijenjen za rad samo u vodoravnom položaju (os priključnih
cijevi je vodoravna).

Natpisi i oznake iz stavka 1. ovog članka mogu biti na posebnoj natpisnoj
pločici ili razvrstani u nekoliko grupa i dani na kućištu vodomjera, pločici
brojčanika ili posebnoj natpisnoj pločici.

Članak 18.

Znakovi ovjere (plomba i žig) stavljaju se na bitnom dijelu vodomjera
(obično na kućištu) i to tako da se mogu vidjeti i bez demontaže vodomjera
iz vodovodne mreže.

Članak 19.

Vodomjer mora imati zaštitni pribor (obično je to specijalna žica "cerber"
i olovna plomba s utisnutim žigom) za zaštitu od mijenjanja:

1. mjeriteljskih značajki vodomjera - žig se utiskuje nakon ispitivanja
vodomjera

2. smjera protoka vode kroz vodomjer - žig se utiskuje nakon ugradnje
vodomjera u vodovodnu mrežu.

Zaštitni pribor iz stavka 1. ovog članka mora biti na vodomjeru smješten
tako da nije moguće mijenjati položaj uređaja za podešavanje niti demontirati
vodomjer iz vodovodne mreže bez uništenja zaštitnog pribora.

V. TIPNO ISPITIVANJE

Članak 20.

Tipno ispitivanje vodomjera provodi se u skladu s odredbama ovog pravilnika
i drugim propisima.

Na tipno ispitivanje podnosi se broj uzoraka vodomjera prema tablici
2.

*Tablica 2.*

```
Nazivni protok Qn u m3/h                Broj uzoraka

do 5                                     10

od 5 do 50                               6

od 50 do 1000                            2

od 1000                                  1

```

Članak 21.

Kod ispitivanja iz članka 23. ovog pravilnika, tlak vode na izlazu iz
vodomjera mora biti dovoljno visok kako bi se spriječio nastanak kavitacije.

Članak 22.

Vodomjeri se ispituju pojedinačno ili u nizu i to tako da se mogu pokazati
značajke svakog vodomjera.

Oprema za ispitivanje vodomjera treba biti u granicama točnosti š0,2%
za obujam izmjerene količine vode (uključujući sve uzroke pogreški opreme
za ispitivanje).

Najveća dopuštena pogreška mjerenja tlaka vode može iznositi š5%, a
pada tlaka š2,5%.

Za vrijeme ispitivanja protok ne smije oscilirati više od 2,5% propisane
vrijednosti za protoke između Qmin i Qt, te ne više od 5% za protoke između
Qt i Qmax.

Oprema za ispitivanje vodomjera mora biti ispitana i imati valjanu ovjernicu.

Članak 23.

Ispitivanje vodomjera sastoji se od:

1. ispitivanja nepropusnosti

2. određivanja krivulje pogrešaka kao funkcije protoka, nakon što se
ustanovi utjecaj tlaka kao i uzevši u obzir normalne ispitne uvjete za
taj tip vodomjera (npr.: ravni dio cijevi ispred i iza vodomjera, razna
suženja, zapreke i slično) koje je dao proizvođač vodomjera

3. određivanja pada tlaka

4. određivanja radnog vijeka.

Ispitivanje nepropusnosti provodi se u dvije faze.

U prvoj fazi svaki vodomjer mora u vremenu od 15 minuta izdržati bez
curenja ili kapanja kroz stjenke tlak vode od najmanje 16 bar, odnosno
1,6 puta najveći radni tlak.

U drugoj fazi svaki vodomjer mora u vremenu od 1 minute izdržati bez
oštećenja ili zaustavljanja rada tlak vode od najmanje 20 bar, odnosno
tlak vode dvostruko veći od najvećeg radnog tlaka.

Ispitivanjem iz točaka 2. i 3. stavka 1. ovog članka mora se dobiti
dovoljno točaka za precizno ucrtavanje krivulje u cijelom radnom području
vodomjera.

Određivanje radnog vijeka vodomjera (ubrzani princip) provodi se prema
tablici 3.
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

```
Nazivni       Ispitni          Način            Broj            Trajanje        Trajanje        Trajanje
protok        protok          ispitivanja       prekida         prekida         rada pri        pokreta-
Qn (m3/h)                                       protoka         (sek)           ispitnom        nja i
                                                                                protoku         zaustav.
                                                                                                (sek.)
___________________________________________________________________________________________________________
Qn310           Qn              sa pre-         100 000          15              15 sek.        0,15 (Qn)
                                kidima                                                          ali ne
                                                                                                manje od
                                                                                                1 sec. (*)
            _______________________________________________________________________________________________
                2 Qn            nepreki-                                        100 h
                                dno
___________________________________________________________________________________________________________
Qn>10           Qn              nepreki-                                        800 h
                                dno
            _______________________________________________________________________________________________
                2 Qn            nepreki-                                        200 h
                                dno
___________________________________________________________________________________________________________
```

\* Qn je broj jednak vrijednost Qn izraženim u mł/h

Prije prvog ispitivanja i nakon svake serije ispitivanja moraju se utvrditi
mjerne pogreške vodomjera kao minimalni zahtjev kod protoka:

Qmin; Qt; 0,3 Qn; 0,5 Qn;
Qn; 2 Qn.

Kod svakog ispitivanja za utvrđivanje mjerne pogreške mora se propuštati
dovoljni obujam vode da se vlastiti kontrolni element okrene za puni okretaj
ili više okretaja, a kako bi se izbjegla mjerna pogreška zbog neravnomjernosti
ciklusa.

Članak 24.

Tipno odobrenje izdaje se za tip vodomjera koji udovoljava odredbama
ovog pravilnika o mjeriteljskim značajkama i konstrukcijskim svojstvima
vodomjera i ako nakon ispitivanja radnog vijeka:

1. promjena točnosti u odnosu na krivulju kod prvog ispitivanja nije
veća od 1,5% za protoke između Qmin i Qt.

2. pogreška vodomjera nije veća od +6% za protoke između Qmin
i Qt, niti veća od š 2,5% za protoke između Qt i
Qmax.

VI. OVJERAVANJE

Članak 25.

Ovjeravanje vodomjera provodi se u skladu s odredbama ovog pravilnika
i drugim propisima.

Raspored prostorija i opreme za ispitivanje mora biti takav da se omogući
provođenje ispitivanja vodomjera u sigurnim i pouzdanim uvjetima.

Kad se vodomjeri ispituju kao serija u nizu moraju biti zadovoljeni
zahtjevi propisani u člancima 21. i 22. ovog pravilnika i izlazni tlak
vode iza svakog vodomjera mora biti dovoljno visok kako bi se spriječila
pojava kavitacije i utjecaj rada jednog vodomjera na rezultate pokazivanja
drugih i slično.

Oprema za ispitivanje vodomjera može biti automatizirana različitim
mimohodnim vodovima, ventilima, ograničiteljima protoka i slično, tako
da svaki ispitni krug vodomjera može biti nedvojbeno nadziran, da je etalonska
posuda (etalon) jasno definirana te da je moguće izmjeriti, odnosno nadzirati
unutrašnji gubitak tlaka u svakom trenutku tijekom ispitivanja.

Kod ispitivanja se može koristiti bilo kakav sustav opskrbe vodom, ali
ako radi više krugova ispitivanja vodomjera, ne smije biti međusobnih smetnji
koje bi bile u suprotnosti sa zahtjevima propisanim u člancima 21. i 22.
ovog pravilnika.

Ako je etalonska posuda podijeljena u više komora, pregradne stijenke
moraju biti dovoljno krute kako bi se osiguralo da se volumen komore ne
mijenja više od 0,2% u zavisnosti od toga da li su susjedne komore pune
ili prazne.

Članak 26.

Ovjeravanje vodomjera uključuje ispitivanje točnosti kod najmanje tri
protoka:

1. između 0,9 Qmax i Qmax

2. između Qt i 1,1 Qt

3. između Qmin i 1,1 Qmin.

Kod ispitivanja točnosti protoka iz točke 1. stavka 1. ovog članka treba
se ustanoviti pad tlaka u vodomjeru koji mora biti manji od vrijednosti
danih u tipnom odobrenju.

Najveće dopuštene pogreške za ispitivanja iz stavka 1. ovog članka propisane
su u članku 4. ovog pravilnika.

Kod svakog pojedinačnog ispitivanja volumen vode koja se propušta kroz
vodomjer mora biti dovoljan da okrene vlastiti kontrolni element (kazaljku
ili kotačić s brojevima) za jedan ili više punih okretaja kako bi se izbjegla
pogreška zbog neravnomjernosti ciklusa.

Kad sve ustanovljene pogreške imaju isti predznak, vodomjer treba podesiti
tako da nijedna pogreška ne prekorači jednu polovicu od najveće dopuštene
mjerne pogreške.

VII. PRIJELAZNE I ZAVRŠNE ODREDBE

Članak 27.

Danom stupanja na snagu ovoga pravilnika prestaju vrijediti odredbe
Pravilnika o metrološkim uvjetima za vodomjere ("Narodne novine"
br. 53/91) koje se odnose na mjeriteljske zahtjeve za vodomjere za hladnu
vodu.

Članak 28.

Vodomjeri za hladnu vodu koji su u uporabi na dan stupanja na snagu
ovoga pravilnika mogu se upotrebljavati i podnositi na ispitivanje ako
udovoljavaju mjeriteljskim zahtjevima propisanim u člancima 4., 5. i 8.
ovoga pravilnika.

Članak 29.

Ovaj pravilnik stupa na snagu osmoga dana od dana objave u "Narodnim
novinama".

Klasa: 011-02/97-03/10
Urbroj: 558-03/1-97-1
Zagreb, 25. kolovoza 1997.

Ravnatelj
Državnog zavoda za normizaciju
i mjeriteljstvo **Jakša Topić, dipl. ing.**, v. r.

Pravilnik, NN 91/1997-1440